16-jarige Japanner maak geskiedenis | Netwerk24
16-jarige Japanner maak geskiedenis
15 Julie 2019 09:49
Die 16-jarige Shintaro Mochizuki het Sondag die eerste Japanner geword wat 'n junior seunstitel in 'n Grand Slam-tennistoernooi wen.
Shintaro Mochizuki / Foto: Getty Images
Hy het die Spanjaard Carlos Gimeno Valero in die eindstryd met 6-3, 6-2 geklop.
Mochizuki het 'n aggressiewe handrughou wat hy met vrug ingespan het. Hy het 17 van sy 23 punte by die net behaal om die oorwinning in 61 minute te beklink.
Mochizuki het Japan se tweede Grand Slam- junior kampioen geword. Hy volg in die voetspore van Kazuko Sawamatsu, wat in 1969 die junior meisies se titels by Wimbledon en die Franse Ope gewen het.
Mochizuki het as driejarige begin tennis speel. Hy het later die fyner kunsies geleer by die afrigter Natsuo Yamanaka by 'n akademie in Bradenton, Florida, waar Japan se voorste speler, Kei Nishikori, ook geslyp is.
"Ek hou baie daarvan om na die net te kom. Ek is nogal goed daarmee," sê Mochizuki van sy afslaan-en-vlughou-benadering.
"Ek oefen net baie en verbeter met elke wedstryd."
Terwyl Nishikori en Naomi Osaka die laaste jare die landskap van Japanse tennis verander het, is Roger Federer Mochizuki se rolmodel.
"Ek is mal daaroor om hom (Federer) op TV dop te hou. Ek wil nie soos hy speel nie, maar ek geniet dit om sy wedstryde te kyk."
Die 17-jarige Daria Snigur het Saterdag die tweede speler van Oekraïne geword wat die meisies se titel by Wimbledon wen.